לבוש אורח חיים ס


סעיף א

נוסח ברכה שנייה, נוהגין במדינות אלו "אהבה רבה" וכו'. ואינה פותחת בברוך, לפי שהיא סמוכה לברכת "יוצר אור". וחותם: "ברוך אתה ה' הבוחר בעמו ישראל באהבה". ואם היא פוטרת ברכת התורה, (עיין לעיל סימן מ"ז ).

סעיף ב

אם קרא קריאת שמע בלא ברכות אלו – יצא ידי חובת מצות עשה של קריאת שמע, שאין הברכות מעכבות מלצאת, שאינן דאורייתא. אבל מכל מקום חייב מדרבנן לחזור ולקרות הברכות בלא קריאת שמע, אפילו אחר שקרא קריאת שמע. מיהו יותר טוב הוא, כשיחזור ויקרא הברכות שיחזור ויקרא גם כן קריאת שמע על סדר הברכות, ולא יהיה אלא כקורא בתורה.

סעיף ג

וסדר הברכות שאמרנו, ראשונה ברכת יוצר ושנייה אהבה רבה, היינו דווקא לכתחילה צריך לסדרם כך, שכן תקנום חז"ל שנאה לסדרם כך לשבחו ית'; אבל אם שינה הסדר, שהקדים שנייה לראשונה, יצא ואינו צריך לחזור ולקרות כסדרן.

סעיף ד

קיימא לן דמצוות צריכות כוונה, כדילפינן מקרא לקמן סימן תקפ"ט עיין שם. כלומר, כשיעשה המצוות צריך שיכוון לצאת בעשיית אותה מצווה.

סעיף ה

לפיכך הקורא את שמע ולא כיוון לבו בפסוק ראשון, שיש בו עיקר קיבול עול מלכות שמים ואחדותו ית', לא יצא ידי חובתו; והשאר, אם לא כיון לבו, אפילו היה קורא בתורה או מגיה הפרשיות האלו בעונת קריאת שמע, יצא, ובלבד שיכוון לבו בפסוק ראשון. ולפיכך נוהגין לקרוא פסוק ראשון בקול רם, כדי לעורר הכוונה, וגם נוהגין ליתן ידיהם על פניהם בקריאת פסוק ראשון, כדי שלא יסתכל בדבר אחר שמנעו מלכוין.